R5dwMg/zh-wiki-yue-long huggingface dataset:
喺2012年香港行政長官選舉期間，佢嘅名字曾多次現身支持候選人之一梁振英嘅活動。2012年3月6號《東周刊》披露小桃園飯局事件，梁振英競選陣營成員去流浮山小桃園酒家出席一個飯局，包括張銓漢在內嘅唔少黑社會人物都有出席，引起當時社會廣泛關注。
浸信會沙田圍呂明才小學源於「香港浸信會第一小學」，之後改名為「培愛小學」。喺1982年，搬到沙田第一城，成為「浸信會呂明才小學上午校」同「浸信會呂明才小學下午校」。喺1999年，「浸信會呂明才小學下午校」再搬到沙田圍而家嘅校舍，成為「浸信會沙田圍呂明才小學」。
薛鳳鳴請辭之後，校董會已經展開招聘校長程序，期望可以盡快搵到合適人才繼續領導學校。2020年8月12號獲教育局批准，署理校長溫衍超先生，喺2020年9月1號正式擔任校長。2022年9月1號溫衍超先生退休，尹紹光先生接任校長。
金集，字士剛、號愼獨齋·愼獨、諡號文敬。係韓國李氏朝鮮後期嘅文臣、政治人及哲學者、儒學者、性理學思想家、海東十八賢之一人。西人黨嘅非功臣系山林派領導人嘅一人及機湖學派嗰師祖嗰一人、金長生嗰次子及他嗰門人同宋時烈·宋浚吉嘅老師。
中華人民共和國成立後，中國大陸因一黨制就成日有太子黨存在。一般特指中國共產黨高層官員子女同親屬，1970年代被毛澤東重點打倒有林彪同佢個仔林立果，重有所謂林彪反革命集團。改革開放以後，該詞指高層領導幹部獲得政治、商業利益子女親戚，特別係中共立國到1980年代，好多係中共元老血脈，縣級政府有太子黨問題係好普遍。
大學道嘅路口由外判嘅威信停車場管理有限公司管理，車輛出入要登記畀錢，按時數計，頭半個鐘或者免費。至於大學道嘅徒步者，可以自由出入香港大學校園。每日大學道上，有唔少行山愛好者途經呢度，由般咸道去到龍虎山同扯旗山晨運。
阿貴係東漢末年人物，係氐人部落嘅首領。佢帶住嘅部落叫做興國，有萬餘人口，建安十六年，阿貴跟住馬超造反。建安十九年，馬超畀人討伐，同佢搭擋嘅韓遂搵班胡人去同夏侯淵大戰，結果輸咗，夏侯淵攻滅阿貴，屠殺興國部落嘅氐人。
警棍係一種棍式武器架生，可攻擊又做防守武器，通常單手使用。由於殺傷力有限，所以用嚟做警察或者保安人員嘅裝備。警棍通常用木材、輕金屬、或者人工合成物料製造，一般唔會有好似刀刃咁嘅鋒口。傳統警棍係一整條圓柱型嘅，較新式嘅警棍可能係側把型、或者係可以伸縮嘅，亦有啲警棍可以放電。
威靈頓兵房係1850年代至1980年代英屬香港嘅英軍兵房，位於香港島金鐘，隔籬係域多利兵房、美利兵房、金鐘船塢。兵房於1850年代興建，英軍喺1970年代將地還畀香港政府後亦漸漸變返做民用地。兵房於1980年中拆咗，政府喺原址起咗夏慤花園。
Flutter係一個由Google開發嘅開源軟件移動應用軟件開發工具包，用喺為Android、iOS、Windows、macOS、Linux Desktop、Google Fuchsia開發應用程式。
寶墨園係中國廣東省廣州市嘅一間好出名嘅旅遊景區，喺番禺區沙灣西南邊嘅紫坭同三善交界，325國道嘅K12+530標記位置。而家既係番禺十景之一，又係中華人民共和國嘅一間國家AAAA級景區。公園嘅内容方面，發揮咗佢嘅大清建築特點兼融合咗現代文化、歷史、旅游、商業、飲食、遊樂配套。
相傳有年西江發大水，有嚿黑木漂到村邊，啲人將佢放返落江入面，點知下游水太大，木頭經常飄返到村邊，啲人覺得好怪而將黑木執返。嘉慶四年，由於朝廷要搞掂貪官和珅，結果社會刮咗埐反貪倡廉之風。後嚟啲人希望有包青天噉犀利嚟對付官吏，就將木頭刻成包青天像嚟整間包相府。
公園正門嘅一大特色，亦係一棟七樓八柱三門嘅石構建築，長27m，高13.68m，用咗4000幾嚿夾埋600幾t重嘅青、白兩色花崗岩嚟整，最大嗰嚿楣石有37t咁重。8條石柱都係一柱擎天，最高嗰兩條柱有6m，都按木構牌坊個樣嚟整。
公園一大名畫特色。原版係525cm×25.8cm嘅絲絹品種，但作品搞掂之後俾人整蠱過百幾次。但公園嗰張按北京故宮博物院嘅圖版嘅10倍比例嚟整，嘥士係62.8m×7.3m，由潮州楓溪江南陶瓷有限公司嗌咗46位技術員，用用陶瓷雕塑同彩繪相結合嘅風格，使咗三年時間嚟整。
公園南邊一景，係靠住湖邊起嘅人工山仔，由假石山、溶洞、九曲橋三部分組成。有兩邊相連嘅上山石級，山上好多花同樹響度，雖然座山唔高，但好多懸崖響度，頭頂有思鄉亭，亭匾寫住都係蘇東坡嘅書法字。下邊有鐘乳洞，流水貫通。
清平湖邊嘅一個仿古鋼筋水泥式嘅木製船舫，長21m、闊6.8m、高8.7m，有兩層樓，夾埋有140m²到。成部嘢有10個通花雕刻嘅掛落，有荔慶豐年、祥桃邀月、八仙賀壽、竹報平安、花開富貴、松鶴延年同其它花鳥魚蟲響度。
趙泰來先生嘅一間將石雕、木雕、磚雕、瓷塑、彩繪同貼金藝術合埋一齊搞展覽嘅藏品館，喺寶墨園西北邊。佢按咗珠江三角洲嘅晚晴祠堂啲樣嚟整。門口兩邊寫住「有意燒香何須遠渡南海，誠心禮佛此地也是西天。」嘅對聯嚟表達喺好遠嘅地方送寶還鄉嘅赤子之情。
公園東北邊景區之一，上面嘅「藝林苑」三個大字係宋徽宗瘦金體，左邊隔籬嘅簽名係宋徽宗睇書畫嘅丼印。牌坊後邊嘅入面同天花都有畫百鳥朝陽、蟠桃大會、天女散花、封神榜啲人。地面鋪咗好多大明時期嘅白坭階磚，係苑入面嘅文物。
寶墨園其一建築，之前係包公花廳，但1950年代冧咗，後嚟俾人按返舊時個樣嚟整。個名出喺包公遺詩嘅「清心為治本，直道是身謀。」一句，係「為官清廉乃治國之本」噉解。廳中間嘅包拯像按咗北京故宮南薰殿嘅畫嚟整，廳柱上邊嘅楹聯讚咗好多同包拯有關嘅嘢。
男性視角嘅概念最首由英國藝術評論家約翰·伯格喺1972年1月英國廣播公司播出嘅一系列電影《觀看之道》中提出，該系列電影後來被整理成一本藝術批判散文集，作為伯格分析歐洲繪畫中對裸體嘅處理嘅一部分。呢個概念好快喺女性主義者之間流行起身，其中包括英國電影評論家勞拉·穆爾維。
西格蒙德·弗洛伊德同雅克·拉康嘅精神分析理論係穆爾維男性視角理論發展嘅基礎，因為佢地提供咗一個方便穆爾維解釋電影滿足咗對「視覺快感嘅原始願望」嘅視角 。作為一種點睇女性同世界嘅方式，對男性視角嘅精神分析理論涉及弗洛伊德同拉康提出嘅種種概念，例如「窺淫癖」同「觀看嘅快感」。
男性作品中包含一般男性鍾意嘅元素，表現手法同角色設定亦會特登迎合男性，所以作品中女性角色佔大部分，而且係唔係會有些少鹹濕嘅畫面，而作品中人氣最高嘅大部分係女性，相較之下男性角色為咗增加觀眾嘅帶入感，特色相對唔係好明顯。
韻律係西方詩當中嘅基本用韻結構。西方傳統韻文嘅韻律根據語言可以分做強弱韻律同長短韻律，前者以每個音節係咪有重音做判定音節韻律嘅標準，後者就係依據音節嘅長短嚟做。英文同意大利文等嘅現代語言多數用強弱音律，而古希臘文同拉丁文等嘅古典語言就採取長短韻律。
學校之前係鹽務緝私統領舊衙門署同原日酒樓茶室總工會會所。1906年，國外幾位華僑、基督教同部分熱心辦學人士靠捐錢同變賣部分房地產、向銀行借錢，夾埋用咗成11萬幾蚊買咗嗰笪地做學校。雖然初期改咗好多次名，但最後定咗係「興華中學」。
1953年9月，嗰時政府規定唔畀有私人機構關係，結果將私立興華中學同私立繼昌學校合併兼改名做「廣州市第十中學」。2004年4月俾廣州市人民政府評為市一級學校，同年由於越秀區教育局調整教育佈局，將廣州市第46中學同呢間學校合併埋。
蔡依林係一個臺灣歌手、詞曲作家同演員，1999年出道。佢唔單止擅長唱歌跳舞，而且成個亞洲都出名，重有好大影響力，因此有「亞洲流行天后」嘅稱呼。佢因為不斷創新自己嘅音樂風格同視覺形象而出名，而且響大中華地區成功得到足夠強大嘅知名度同埋粉絲基礎。
佢今時今日已完全掌控自己嘅演藝事業，而且為咗推動流行舞曲成為大中華區主流音樂做出咗重大貢獻。佢嘅音樂作品包括社會議題同思想內涵，而且響市場同口碑方面亦都得到巨大成功，亦係華語樂壇當中最為出色嘅唱跳歌手。
1980年9月15號，蔡依林喺臺北縣新莊市嘅一個普通家庭出世，原名蔡宜凌，又叫蔡宜翎同蔡依翎。佢有一個阿爸同阿媽，上頭仲有一個家姐。之後佢哋兩個人離咗婚之後，佢阿爸又同另一個泰國女人生咗兩仔。不過因為佢個阿婆係臺灣原住民拍瀑拉族嘅混血，所以佢都有四分之一嘅拍瀑拉族血統。
由於蔡依林喺高中時期都幾活躍，而且鍾意唱歌同運動。1998年7月，佢參加MTV電視台所舉辦嘅歌唱比賽節目《新聲卡位戰》，翻唱Whitney Houston所演唱嘅英文歌《The Greatest Love of All》打敗咗三千個選手，而且成功攞到冠軍之後先至入行，所以歌手就係佢嘅第一份工作。
2009年以後，蔡依林響《福布斯》雜誌當中嘅「福布斯中國名人榜」便有六次攞到綜合排名前20名，其中三次仲得到華人女歌手綜合排名第一。2014年11月，臺灣《壹週刊》報導話蔡依林嘅身家經已超過新臺幣20億元。
2008年10月31號，蔡依林出咗個第一張英文翻唱專輯《愛的練習語》，成隻碟收錄10首英文歌。呢隻唱片仲獲得臺灣西洋唱片銷量排行榜第1名、銷量超過3萬張、2008年臺灣年度西洋唱片銷量第1名。包括佢寫嘅同名書本亦都賣出咗3萬本。
同年5月9號，蔡依林喺臺灣臺中市市民廣場舉辦「花蝴蝶慶功演唱會」。同月24號，蔡依林喺臺灣臺北市河岸留言舉辦「愈慢愈美麗慢歌演唱會」。同年10月9號，蔡依林發行現場影音專輯《單身情歌·萬人舞台 2009特別紀念版》，呢隻碟收咗蔡依林之前嘅「花蝴蝶慶功演唱會」同埋「愈慢愈美麗慢歌演唱會」嘅現場表演內容。
同年12月24號，蔡依林喺臺灣臺北市臺北小巨蛋展開第3輪巡演「Myself世界巡迴演唱會」，呢場巡演歷時兩年零四個月嘅時間，而且喺亞洲、歐洲同大洋洲31個城市共演唱35場次，觀眾人數超過60萬，票房超過新臺幣15億元。
2021年3月開始，蔡依林同荷蘭音樂人R3hab聯手合作推出英文單曲《Stars Align》。同年10月，佢同美國音樂人Steve Aoki、創作歌手MAX發行最新單曲《Equal in the Darkness》。
呢首歌入圍第60屆金馬獎最佳原創電影歌曲。2023年10月31號，蔡依林發行網路劇《此時此刻》主題曲《Someday, Somewhere》。同年11月20號，蔡依林發行臺灣麥當勞嘅40週年主題曲《Oh La La La》。
蔡依林一共入圍同獲得大量獎項。佢至今共入圍15次金曲獎，包括2次年度專輯獎、4次年度歌曲獎、4次最佳華語專輯獎、4次最佳華語女歌手獎同1次最佳單曲製作人獎。佢至今共獲得7座金曲獎，包括憑住專輯《Ugly Beauty》獲得嘅1座年度專輯獎、憑住歌曲《今天妳要嫁給我》、《大藝術家》同《玫瑰少年》獲得嘅3座年度歌曲獎、憑住專輯《呸》獲得嘅1座最佳華語專輯獎、憑住專輯《舞孃》獲得嘅1座最佳華語女歌手獎同1座觀眾票選最受歡迎女歌手獎。
佢係金曲獎史上憑住舞曲為主嘅專輯入圍同獲獎次數最多嘅歌手。亦被《健力士世界紀錄》認證係金曲獎史上獲得年度歌曲獎次數最多嘅歌手，2014年專輯《呸》憑住入圍10項金曲獎成為金曲獎史上入圍獎項數目最多嘅三張專輯之一，另外兩張專輯分別係周杰倫嘅《范特西》同張惠妹嘅《阿密特》，而2018年專輯《Ugly Beauty》仲入圍8項金曲獎。
中央管河川係指中華民國境內依據《河川管理辦法》由中央政府管轄嘅河川，由經濟部水利署所屬嘅各河川局管理。依據民國98年4月8號嘅公告，共有中央管河川24水系，另有跨省市河川2水系。由於跨省市河川中嘅淡水河同各中央管河川規模相當，喺經濟部水利署嘅介紹資料中往往並列而未加以區分。
2007年2月，彭蔭剛委任中研院研究員朱浤源、黃彰健等人為彭孟緝翻案。但喺原文目的寫住，「消除對外省人的誤會，為中國統一促進」，以及「彭孟緝處理高雄事件未犯錯」為結論，至今仍受到爭議。另外彭蔭剛喺媒體刊登廣告，歌頌其父一生，更喺文章度寫話當年二二八事件受難者係「暴徒」。
呢個站凈係得去海心沙亞運公園嘅1個出入口，就喺海心沙亞運公園嘅地下停車場嗰度。之前喺開通無耐，由於亞運公園重喺度收緊錢，加上個站嘅唯一一個出入口喺公園入面，結果搞到一鑊熟，因為嗰時喺呢個站出咗閘係要收多個公園嘅入場費。
不過喺2010年11月28號嘅廣州亞運會閉咗幕之後，本嚟計劃話佢同廣州塔站一齊，都要開呢個站畀人坐車嘅。不過間亞運會開閉幕式嘅場地就變咗間公園，而且係收費嘅，所以就冇開到，結果俾人猛咁鬧咗n次，直到2011年2月24號先至開畀人坐車。
喺2011年2月24號開通咗呢個站之後無耐，如估想出站嘅必須要買門飛先至得，結果又係搞到好多人鬧佢。最後地鐵考慮咗呢方面嘅嘢，就整咗條唔使畀錢就可以出站嘅通道去到海心沙島出面，一直到2012年9月30號之後嘅海心沙亞運公園免費開放為止。
海心沙站係APM嘅其中一個好緊要嘅車站，呢個站嘅客流一般都係去海心沙亞運公園入面玩，及附近嘅花城廣場南邊上落班嘅人，同埋喺海心沙碼頭坐船去廣州塔或長洲嗰邊嘅人成日喺呢度上落。尤其係節假日同週末，海心沙亞運公園重出現幾多客流嚟呢度上落。
番禺明經村爆炸案喺2021年3月22號朝早10點幾發生。廣東廣州番禺明經村村委會俾炸，有成10個人死傷。據報話係一名59歲胡姓男子疑因舊村改造工程引起嘅土地糾紛，喺村委會坐埋一齊開會嗰陣，趁機帶住自製炸彈入辦公樓自殺式引爆，令到包括襲擊者在內5人當場死亡、另有5人受傷。
有喺化龍鎮嘅港人透露，胡原係退伍軍人，因憤恨村官唔作為兼涉嫌貪腐，先至帶住炸彈去搞自殺式襲擊。仲有網傳消息話，事件或涉及明經村同時期展開嘅舊村改造工程。據廣州日報原報話喺2020年8月，明經村舊村改造項目喺交易中心完成咗招商。
由於土地問題，明經村一路都有多次官民衝突。一早喺2009年，明經村二隊村民梁燦輝、周志新、周八娣就入禀過法院，控告話隊長梁紹安強收咗佢哋嘅責任田仲攞去「公開投標」。場官司一路上訴到廣東省法院，結果係以啲村民喺2013年敗訴而告終。
喺近年來廣州城市建設嘅過程之中，唔少鄉村就面臨住俾政府徵地同舊村改造嘅問題。2018年9月化龍鎮政府就明經村嘅舊改自行開始咗招標。到2020年8月8號就由上海升龍集團代表同明經村簽協議，預計投資80億改造個村入邊嘅大概108公頃土地。
跟住嘅9月廣州市政府就發出咗文件，聲明「徵收」明經村大概10公頃嘅集體土地並改成國有土地。過程之中，喺2019年5月，就有明經村村民試過貼網文，話村委係未經村民同意就變賣咗好多土地，「有些留用地都偷偷賣了」，仲講到一啲招標項目都係內定嘅，連啲村委會人員名下「都有別墅」。
2016年10月，恆大集團宣布會借殼「深圳經濟特區房地產股份有限公司」，分拆恆大地產回歸大陸Ａ股上市。2017年3月，恆大引入咗人民幣1,300億元嘅戰略投資，涉及27個投資協議，包括蘇寧電器等。但借殼計劃一直到2020年都未能成事，深深房自2016年9月14號起停牌，已超過4年，2020年9月21號，深深房公吿話，仲會繼續停牌。
2021年12月3號，恆大集團喺香港交易所發布無法履行2.6億美金擔保責任嘅公告，公司話自從2021年9月份以嚟，集團積極同財務顧問同埋法律顧問評估公司嘅資本架構同流動性情況，探索所有可行方案，又同境外債權人一直保持溝通，鑒於目前嘅流動性情況，集團唔確定係唔係擁有充足資金繼續履行財務責任。
公共交通費用補貼計劃，係香港2017年由時任行政長官林鄭月娥提出嘅一項社會福利政策，為每月公共交通開支水平超過400蚊港紙嘅市民提供交通費補貼，唔設入息審查，估計有超過200萬市民受惠。計劃喺2019年1月1號開始推行。
呢個計劃唔使申請，無年齡同入息限制，只需要用八達通畀交通費就得。市民只要用同一張八達通喺同一個月入面指定公共交通實際開支超過400蚊，超出嘅部份就由政府提供25%，每月上限300蚊。指定嘅車飛同船飛嘅開支亦可以自行登記落八達通度計。
由於呢個站上面就係花城匯廣場，隔籬重有啲寫字樓響度。除咗正常返工時間有啲客流之外，其它時間重有好多乘客嚟花城匯入面買嘢同食嘢。所以呢個站都有啲客流吓。喺上落班高峰或周末、節假日等呢啲時間都有幾多人嚟坐車嘅。
喺1949年，Bristol Tramways & Carriage Company同車身廠Eastern Coach Works合作，整咗兩架Bristol Lodekka樣辦車，當時佢哋嘅特別之處係用咗U形尾軸，再加上傳動軸係擺埋底盤一邊而唔係正中間，令巴士嘅下層車廂地台得以降低，而車廂通道係凹咗落去。
巴士嘅整體高度可以低至13呎半，但上層唔使好似Lowbridge矮身雙層巴士噉將座椅擺埋一邊。呢兩架巴士嘅尾軸係有兩個動力輸入位置，但Bristol Lodekka LD系列喺1953年投產之後，量產型巴士嘅尾軸改到得番一個動力輸入位置。
喺Bristol Lodekka推出嗰時，Bristol已經係國營企業，所以Lodekka巴士喺英國嘅銷售對象亦限制喺國營公司，包括Scottish Bus Group屬下同埋以前隸屬Tilling Group嘅巴士公司，喺Bristol K型停產之後，Lodekka更成為後者引入嘅唯一一款雙層巴士。
1965年10月蘭收購Bristol同埋ECW四分一股權，令利蘭擁有三款矮身雙層巴士–Bristol Lodekka、AEC Renown同埋亞比安Lowlander。同年稍後，利蘭宣佈唔再接AEC Renown同埋亞比安Lowlander嘅新車訂單，並改為向市營同埋私營巴士公司推銷Bristol Lodekka，不過Lodekka都係無法吸引新買家。
泛藍主要支持中國民族主義，偏向一中各表、兩岸統一，九二共識幾乎係佢哋嘅共同鋼領。激進派甚至要求中共就算用武力都要不惜一切統一臺灣。1990年代之前，國民黨係反中共嘅，後嚟到1990年代，國共關係開始先比較和好。
習馬會係指中共中央總書記習近平同中華民國總統馬英九，作為兩岸最高領導人嘅歷史性會面，會面喺2015年11月7號喺新加坡舉行。今次會面係兩岸自1949年分治以嚟，領導人首次嘅直接接觸。本來大陸同台灣雙方有意畀兩個人以中國共產黨同中國國民黨領導人身份見面，不過馬英九喺2014年底因為地區選舉失利辭咗國民黨主席職務，因此雙方以「兩岸領導人」身份見面，互相叫對方「先生」，唔用官職稱呼。
英國脫歐係指部份英國人主張英國退出歐洲聯盟嘅理念。自從英國1973年入咗歐洲經濟共同體之後，引起好大爭議，於是當局喺1975年搞過次公投，而多數選民撐留低，但爭議一路都未停過。2016年6月23號，英國政府再搞多次公投，最後有過半數選民撐脫歐。
吳諾弘係前香港童星，2005年拍攝無綫劇集《心花放》正式出道，代表作有《宮心計》、《酒店風雲》、《談情說案》等。佢而家係香港劍擊代表，2018年轉做全職運動員。2021年代表香港出戰東京奧運花劍團體賽。
周志康係香港無綫電視藝員。佢喺中國大陸出世，祖籍廣東連平，2009年同佢孖生大佬周志文參加無綫電視歌唱比賽《超級巨聲》，之後加入無綫電視，主要拍電視劇。佢老婆係節目主持盧芷茵，佢哋有兩個女Emma同Elva。
彭氏宗祠喺香港新界北區粉嶺粉嶺圍北便村，係新界五大家族彭氏嘅家族祠堂，每年嘅二月初二，彭氏族人都會喺宗祠裏面舉行春祭盛典，拜祭歷代祖先。由1979年開始，彭氏宗祠裏面嘅部分地方改咗做粉嶺幼稚園，畀村裏面嘅年幼子弟提供學前教育，到近年粉嶺幼稚園先至關閉。
彭氏宗祠初喺明朝萬曆初年喺北圍裏面起。到咗清朝道光年間，國學士彭步進見宗祠日久失修，喺道光廿六年委託風水先生擇咗吉日，將宗祠搬去北便村而家嘅地址。彭氏宗祠曾經喺光緒十年重修，後來又喺1979年重新粉飾。
喺2020年11月，一條大陸抖音嘅影片喺香港各大社區平台流傳，當中女主角對白純粹只係因為唔鍾意男朋友唔識講普通話，提到「香港嘅全名是中国香港……連普通話說的不標準，分手啦！」嘅內容，引起網民關注，陳紫芊喺網上為條片護航，結果畀超過400名網民批評。
喺2020年11月，一條中國抖音嘅影片喺香港各大社區平台流傳，當中女主角對白純粹只係因為唔鍾意男朋友唔識講普通話，提到「香港嘅全名是中国香港……連普通話說的不標準，分手啦！」嘅內容，引起網民關注，落選港姐陳紫芊喺網上為條片護航，結果畀超過400名網民批評。
由於外形接近，有人以為陳紫芊就係呢條片嘅女主角，但其後就有網民發現，影片入面嘅演員其實係鍾曦南。鍾曦南後嚟喺網上面話段嘢其實唔係佢想拍，但係佢唔識拒絕人，但唔少網民唔接受佢嘅解釋，覺得佢見到咁嘅劇本都去拍已經係有問題，劇本只係講男女關係，咁樣勾到去要愛國令人好反感。
佢喺1982年移民加拿大之後，發現當地好多長者喺屋企百無聊賴，於是就決意創立中文電視。為達到目標，佢成立華人顧問團，又聯絡唔同嘅人，最終得到律師公會會長同埋一啲聯邦國會議員支持，最終喺在1984年獲得加拿大政府發牌嘅「專線中文電視」全國獨家播放權，創立加拿大中文電視，成為北美首個全國有線中文電視台。
不過，佢當年英文其實唔係咁好，爭取牌照嘅奔走過程好多時候都要自己個女章小蕙從旁協助。開台嘅時候資源亦好少，直到中國同英國就主權移交問題嘅談判，引發香港人移民潮，加拿大中文電視就幫助一啲著名藝人移民過去，之後發展先開始順利。
佤話係北海鐵山港區講嘅一種語言，屬於欽廉片，係廉州話嘅分支方言。其實真正嘅名字應該係叫做我話，因為「佤」同「我」字嘅發音完全唔同。但係我話嘅「我」字捱白話使用者聽成咗白話嘅「佤」音，所以得出「佤話」個名。
巴閉好嘅方面係話一個人好犀利、好威，唔好嘅方面係話一個人好囂張，比如「嘈喧巴閉」噉講。巴閉係印地文bap re bap簡名，聽講最初係以前廣州人同印度人做生意，佢哋成日話「BAPRE, BAPRE！」嘅，個樣好囂張，就用呢個發音變做廣東話嘅一個詞。
《碧血青天楊家將》係香港亞洲電視同北京中央電視台一齊製作嘅電視劇，亦係頭一套中港合拍劇，用楊家將做主題，由金超群、李香琴、麥景婷、楊玉梅、陳麗斯、徐少強、蔡濟文、王艷娜、呂頌賢、苑瓊丹主演，1994年首播。
1960年3月至1984年1月，梁敬魁喺中國科學院物理研究所研究晶體學，1984年2月至1987年7月做中國科學院福建物質結構研究所所長。長期喺晶體結構化學、材料科學同固體物理三個學科嘅交叉領域方面做研究工作，對無機體系功能材料嘅合成、相關係同晶體結構嘅前沿性基礎課題進行系統嘅研究，喺多晶X射線晶體結構分析同點陣常數嘅精確測定方面有較高造詣。
香港中環海濱賽道係香港一條賽車街道賽道，喺香港島中環維港海濱區，全長大約1.86公里，有10個彎。呢條賽道專為香港電動方程式錦標賽設計，喺2016年10月頭一次用，用嚟搞2016年香港電動方程式錦標賽。
香港中環海濱賽道係為搞電動方程式錦標賽而設計，早喺2013年就已經籌備，初頭設計賽道嗰時，係包括近香港政府總部嘅一段龍和道下車道，但當局以安全原因否決咗，趕唔切2014年搞第一屆比賽。經過多番改動，最終賽道設計喺2015年落實，只會用到中環軍營以西嘅一段龍和道，並會喺2016年嘅比賽開始用。
尋求連任嘅鍾萬學曾經推出好多改革，令佢獲得唔少民眾支持。但係佢鍾萬學響2016年被指褻瀆可蘭經，引發大批穆斯林不滿，發生一場又一場大型示威，矛頭直指鍾萬學，佢重因為咁而捲入官司。官司纏身嘅鍾萬學就繼續爭取連任，令宗教同種族成為省長選舉嘅焦點，亦係保守派同溫和派嘅對決。
不過，有穆斯林講明，唔希望由非穆斯林嘅人做省長。印尼嘅穆斯林人數超過兩億，佔總人口差唔多九成，大多數人本身對其他宗教同生活方式持包容態度，但係近年保守派抬頭。外界認為，呢次選舉結果將會係印尼係唔係愈趨保守嘅指標，考驗國民對宗教嘅包容度。
除此之外，省長大戰重涉及到更高層次嘅政治盤算，因為外界視呢個職位係總統嘅跳板。總統佐戈維多多2014年選總統之前，出身就係耶加達省長，當時鍾萬學係佢嘅副手。各界預測鍾萬學一旦連任省長，好有可能會再跟佐戈維多多拍住上，角逐正副總統大位。
但劍指總統寶座嘅，重有另外兩大穆斯林挑戰者佢哋嘅背後勢力，而且全都都大有來頭。年僅38歲嘅阿尼斯雖然冇從政經驗，但係有老豆前總統蘇西洛做後盾。有陰謀論話，蘇西洛為咗嗰仔，響背後推波助瀾，煽動民眾示威。
葉家寶喺2005年擔任亞洲電視副總裁，先後主管綜藝、公關及宣傳、綜藝及資訊、行政及統籌同項目推廣及公關。2010年9月晉升為高級副總裁，主管製作、美術製作同藝員資源。2013年2月調任市場營業部。2014年2月27號獲委任為執行董事，直至2015年12月7號辭去執行董事職位。
2006年加入無綫電視，曾經佢做過無綫電視新聞部首席記者，專責採訪政治新聞工作者到2017年，同年9月25號起，離開無綫新聞後嘅出任政制及內地事務局局長政治助理，到2021年8月30號卸任，之後轉去西九文化管理局。
孟晚舟1992年喺華中理工大學畢業，跟住入咗中國建設銀行做嘢，後來網點撤銷，喺1993年加入老頭創辦嘅華為，喺華為基層撈過各種雜務，包括打電話、打字、製作產品目錄等。1997年，孟晚舟去華中理工大學讀碩士，一年半後返到華為，歷任華為公司國際會計部總監、華為香港公司首席財務官、賬務管理部總裁。
2018年12月1號，孟喺加拿大溫哥華準備轉機去墨西哥，俾差人拉咗。新聞報導指佢涉嫌違反美國對伊朗嘅制裁，俾美國司法部要求引渡到美國受審。美國司法部嘅文件揭發佢揸七本護照，包括四本中華人民共和國護照同三本香港特區護照。
莫理遜喺雪梨出世，喺新南威爾士大學度讀過書。喺入議會之前佢做過旅遊，響1998年到2000年做過紐西蘭旅遊體育辦公室嘅阿頭，同埋響2004年到2006年做過澳洲旅遊嘅市場阿頭。佢亦都響2000年到2004年做過新南威爾斯州自由黨嘅州阿頭。
莫理遜響2007年澳洲聯邦大選就選入咗。喺2013年澳洲聯邦大選，佢就做咗艾保德政府內閣一員，成為移民及邊境保護大臣。喺嗰陣時佢係負責設置行動主權邊界。響2014年尾，內閣重組之後佢就做咗社會服務大臣。
喺2015年9月，茂琴·譚保取代咗東尼·艾保德做咗首相，莫理遜就做咗財政大臣。響2018年8月，有報導指佢會喺自由黨競逐領袖位置。同彼得·逹頓以及茱莉·庇雪爭。喺嗰陣時彼得·逹頓唔撈嗰陣佢就做埋署理內政大臣。
朱樂洺係香港無綫電視基本藝人合約男藝員，2012年第26期無綫電視藝員訓練班畢業，曾經參加過多套電視劇演出，同埋曾經為東張西望節目客串做主持。佢喺沙田長大，讀過路德會梁鉅鏐小學下午校同埋東華三院邱金元中學。
條馬路喺白雲新城開發之前屬條比較窄嘅泥路，早期時冇名。2004年因舊白雲機場搬走兼白雲新城搞開發，條路亦重新鋪成水泥路兼改名做花園路。2017年，廣州市地名辦考慮到廣州地區太多同名嘅馬路關係而將呢條路改名做蕭崗花園路。
何俊軒，原名何仲偉，係前香港無綫電視部頭合約藝員。初時係特約藝員，經常出現喺港台劇集及教育電視。2002年開始拍電視劇，2010年同圈外女友拉埋天窗。比較出名嘅演出包括2014年《叛逃》嘅歐大軍，《怒火街頭》系列嘅警察阿輝同埋《飛虎》系列嘅胡力全。
喺香港反送中運動期間，超過2百萬人以唔同形式參與，當中包括要求獨立調查警察喺民眾期間期間嘅執法爭議。不過，佢就曾經拍片高調支持警察，又叫香港警察加油，結果遭到屋企人同朋友嘅疏離同割裂。佢之後話，香港帶畀佢恐懼同驚恐，又呼籲香港人北上發展。
由廣東省偷渡嚟香港嘅人數超過200萬，唔少經香港移居東南亞或者再偷渡到歐美國家。從地區嚟睇，最多係惠陽地區 ，跟住之後係潮汕佛山、江門五邑、同埋廣州。其次亦有幾十萬嘅北方人同華中人，主要經上海偷渡去香港，亦有少部份直接偷渡到香港。
有好多嘅人喺偷渡嘅過程中俾鯊魚咬死、游水嘅時候唔夠氣而淹死、跳落火車嘅時候摔死、同解放軍同埋英國嘅啹喀兵或者華人兵糾纏中嘅死傷、俾稱之爲「打蛇人」嘅香港黑社會擄掠後強姦同斬殺等等。最後有大約200萬至250萬成功越過邊防線嚟偷渡去香港市區，净係1962年嘅逃港，已經有平均每日五千人嘅「大軍南下」，短短一個月已經有15萬人。
1962年5月14日，由於逃去香港嘅人數太多，香港政府決定放棄「安置難民」，開始向難民實行新嘅「即捕即遣」政策。呢個時候，有大約三萬個逃港者，喺香港上水嘅華山度集結，又攰又肚餓咁喺山上喘息，等由市區嘅親人收到風之後，趕嚟接佢哋下山。
香港唔同嘅宗教團體、鄉親組織、新聞媒體都一齊發起咗「援助有困難嘅人民」呢個行動，前後總共有十幾萬人送衫、嘢食、同水去到華山。市民亦都用各種唔同嘅方法去保護華山上面嘅親友，包括接佢哋走、匿埋喺自己屋企或者市區等等。
喺50年代初，中國共產黨喺國共內戰之後，得到中國大陸嘅控制權，並且最終建立中華人民共和國。 中華民國政府相關嘅軍政人員，同埋資本家、地主、富農等為咗逃避新嘅政權，唔少都南下逃去英屬香港。根據大陸官方檔案嘅顯示，只係喺1957年、1962年、1972年同埋1979年之内，由深圳出發嘅四次大規模逃港潮之中，逃港者嘅人數就已經達到56萬人。
而同時，大陸政府發動咗三反五反、鎮壓反革命、土地改革等等嘅政治運動，令到大量仍然留喺大陸嘅資本家、地主、富農、同埋國民黨抗日有關嘅人，都有被清算同批鬥嘅迫害，導致一啲人喺邊境封鎖之後通過各種方式逃離大陸，揭開咗逃港嘅序幕。
1957年，反右運動開始，大量嘅知識份子、異見者成爲咗「右派」而受到迫害，引發第一次大規模以知識份子為主嘅逃亡潮。1957年6月底至9月底期間，大陸公民第一次大規模咁通過寶安縣嚟越境逃亡去香港，歷時3個月嘅逃亡因爲遭受到鎮壓所以先至平息。
1958年至1960年嘅大躍進，引發咗三年大饑荒，好多廣東嘅農民為咗生存都通通逃亡，雖然當初廣東嘅地方政府對呢件事冇咩所謂，直至到伊塔事件發生咗之後先至收緊政策。自此之後嘅逃港活動基本都係非法嘅經濟移民同埋家庭團聚。
1962年4月26號，從惠陽、東莞、廣州、南海、台山、海豐、潮安等等嘅62個縣市同埋全國12個省市自治區嚟嘅公民，佢哋排哂長龍，扶老攜幼又牽兒帶女咁大量湧向香港。一日内成功逃亡嘅人數達到4,000人，而參與逃亡嘅人數總共有8,000人。
1962年4月29日，寶安縣公安局嘅14人假扮做外流群眾，混入逃亡嘅人群嚟進行研究同考察，佢哋發現發起呢個逃亡運動嘅主要都係19到40歲之間嘅青壯年，尤其係大學生。1962年5月6號，因爲港英政府看到嚟勢洶洶嘅人流，又恐怖又震驚，於係將捉到嘅逃亡者全部遣送返寶安。
1979年，喺深圳市建立冇耐，香港喺第二年即刻實施即捕即解政策。喺呢短短一年内期間，發生咗最後一次大規模去香港越境逃亡嘅人潮，有參與嘅人數總共有10萬幾人，其中成功嘅有4萬幾人。根據大陸嘅官方資料，净係計廣州，喺1979年因爲逃港失敗而坐監嘅人數已經達到5萬，而全個廣東省嘅人數達到30萬。
水路嘅話，就係由廣東嘅沿海地區坐漁船入香港嘅水域登陸。香港著名嘅音樂家，曾經為中央音樂學院院長嘅馬思聰，就係1967年坐船由水路去逃往香港。珠三角西部嘅難民大多先以澳門做中轉站，跟住再利用快艇或者漁船嚟進入香港。
當時寶安縣全部都屬於邊境禁區，所以如果冇特別嘅證明文件，就會俾人拉，跟住送去喺樟木頭嘅看守所遣送返鄉下。即使有合法文件，所有人都先要被搜身，一旦搜出任何浮具，例如游泳圈、塑膠吹氣枕頭、單車輪胎嘅內膽等等，又或者有乾糧，就會即刻遣送去收容所。
逃港者如果離開惠州或者東莞進入寶安縣，就要晝伏夜出，避開民兵嘅村民檢查，徒步潛入深圳。由惠州行到深圳需要十晚時間，行途非常艱苦，而大部分人未到深圳已經俾民兵拉咗。到咗深圳之後，需要行近邊防軍駐守嘅邊境區更加唔容易。
偷渡潮對港府嘅政策執行有非常大嘅影響。根據香港大學教授周永新所講，香港政府一直有幫助木屋區嘅人口上樓嘅政策，但係香港喺1981年仍然有70萬人喺木屋區度住，當中絕大多數都係1976年之後嘅逃港者。因為逃港者太多，而香港嘅土地亦都漸趨短缺，所以需要通過市區填海同埋喺港九以外起新嘅香港新市鎮。
因為珠三角喺中華人民共和國成立之前已經成為咗其中一個主要移民地方，所以由珠三角偷渡去香港嘅人口包括咗唔同省籍嘅人口，包括當年佔領廣州嘅山東兵。逃港同時大大加重咗廣東籍人口喺香港人嘅比例，現今香港人口入面嘅新移民，有57%嚟自廣東，呢啲人口同時亦都大多數嚟自親屬移民，佔咗總親屬移民嘅84%。
因為逃港者喺大陸經歷過批鬥同饑荒嘅日子，所以佢哋比喺香港長達而冇經歷過中共統治嘅香港人，更討厭中國共產黨同埋中國大陸人。佢哋唔少都有恐共、反共、厭共甚至仇共嘅心態，對中共同埋香港親共意識充滿戒心同厭惡。
呢個亦都使到好多香港人唔接受中共接管香港、主張香港同中國大陸保持距離、反對自由行同中港融合。唔少中產階級嘅逃民，喺1989年六四事件至到1997年香港主權移交期間都大量移民外國。當時因為香港樓價高企，由香港移居去外國嘅人主要都係投資移民，所以佢哋唔少只要喺1997年前賣咗層樓，就有足夠資金嚟移民去外國。
香港人口由1950年嘅220萬人開始，以每10年增長100萬人嘅速度急升，而香港偷渡潮對香港經濟亦都有利有弊。到香港喺70年代嘅經濟騰飛嘅時候，逃港者為香港提供咗好多廉價勞動力，而佢哋冒險追求財富嘅精神，對於香港經濟起飛同成為「亞洲四小龍」都帶嚟咗唔少嘅貢獻，有部份更加成為咗知名人士。
香港人口喺1980年上升到大約500萬。但係唔少逃港者仍然爲社會帶嚟很多問題，例如黑社會、犯罪、大量公屋同社區建設、綜援嘅支出等等。亦都有好多逃港者，最終成為咗危害香港社會嘅罪犯，例如張子強等。1980年之後，成功逃港嘅公民亦都攞到香港身份證，而佢哋喺攞到之後都將家人申請嚟香港，而香港人口喺呢個時候開始每10年增加55萬人，逃港潮嘅人口同埋佢哋嘅後代，成為咗香港現今人口嘅重要嚟源，係香港人嘅思想同文化嘅重要組成部份，包括例如「獅子山下」精神等。
雖然逃港嘅人口嚟自廣東唔同嘅民系，唔過香港政府推動廣州話作為香港嘅通用語，令到香港原居民同嚟自中國各地嘅人，利用語言嚟將文化同種族單一化。成功逃港嘅人喺香港嘅生活，大多因爲佢哋嚟自廣東唔同嘅方言區同文化背景，間中都會受到唔同程度嘅歧視同衝突，好似土客械鬥咁。
」當時係中共廣東省委第一書記嘅習仲勳亦形容呢件事係「人民用腳投票」，將偷渡潮定性為經濟原因，而唔係政治原因。内地政府為咗唔希望俾偷渡潮持續嚟損害佢嘅體面，決定喺廣東投資改善經濟，令廣東省有錢起嚟，抑制偷渡嘅人流。
最终，中國大陸喺70年代尾推行咗改革開放政策，喺1980年建立咗深圳經濟特區，優先開放深圳、廣州同埋珠三角。廣州同深圳從此成為咗大陸嘅富有地區，人民嘅生活質素亦大大提升，加上香港喺1980年開始實施即捕即解政策，唔再值得冒九死一生之風險偷渡嚟港，有效咁㩒停咗偷渡潮。
廣東大量民眾偷渡外逃，引起當時中共廣東省委同政府，甚至中共中央同國務院嘅極大關注。中共廣東省委喺1979年4月中，就召開咗全省嘅緊急會議，為制止偷渡外逃而部署應對措施。國務院、中央軍委之後喺同年6月14號發出《關於堅決制止廣東省大量群眾偷渡外逃嘅指示》，而廣東省革命委員會喺6月21號發出《關於堅決制止偷渡外逃嘅布告》。
呢份聲明表明出境人士都必須經當局批准、憑證喺指定口岸離境同進入邊境地區，而偷渡外逃者就要接受收容、教育同遣送等等。為咗迅速咁遏制民眾外逃，廣東亦都喺深圳同珠海嘅邊境沿線，組織民兵同邊防部隊，開展堵截。
由於香港喺1997年前唔受中華人民共和國管治，所以所有大陸政府嘅政策，例如大躍進、上山下鄉同埋文化大革命，都影響唔到香港。與此同時，香港實際上處於經濟騰飛嘅時期，所以香港人嘅生活水平，事實上比中國大陸嘅高好多。
當年逃港潮之中，唔少廣東人偷渡到香港，其實目嘅係以香港為中轉站，希望成功偷渡到美國，出名嘅例子係美國舊金山嘅電視台主持人汪倫同埋關惠群。汪倫組織咗依家喺舊金山、夏威夷等地方住嘅華人，計劃緊去籌辦一個逃港者網站，同時為《大逃港》嘅作者提供一啲美國華人逃港者嘅資料，嚟寫大逃港嘅劇本。
當時嘅饑荒導致雲南邊境居民偷渡到緬甸加入軍閥部隊謀生，而喺延邊嘅朝鮮族邊民亦有啲偷渡去北韓。 1962年發生伊塔事件，大量新疆人偷渡去蘇聯。 1989年六四天安門事件之後，以司徒華為首嘅香港人士發起黃雀行動，秘密咁將民運人士營救去香港。
伊帕多夫喺1993年7月16喺烏克蘭利維夫州利維夫出世。 4歲時俾佢老竇教佢點捉棋，6歲時俾佢阿媽帶到當地嘅象棋會訓練咗四年咁耐。2003年3月喺烏克蘭當地舉辦嘅10歲以下級比賽攞咗冠軍，直接晉級到希臘辦嘅世界U10組青年象棋錦標賽，嗰年喺133位參賽者當中實現奇跡攞咗第11嘅成績。
2007年喺烏克蘭14歲以下錦標賽攞咗第二而直通到喺土耳其辦嘅世界U14冠軍錦標賽。嗰年冠軍錦標攞咗第八嘅成績。2008年喺Elo評級攞咗207分，成為烏克蘭U16同U20嘅冠軍。2009年1月到2012年2月間代表過西班牙隊參加象棋比賽，重喺2011年大卡佩勒象棋公開賽攞過第三。
從2012年2月開始，伊帕多夫正式代表土耳其隊參加國際象棋大賽。同年8月一嘢擊敗丁立人、列察拉坡特同埋余泱漪、韋奕而成為雅典世界青年國際象棋錦標賽冠軍，重攞埋2013年FIDE世界盃嘅參賽資格，但隨後喺第一輪輸咗畀蘇偉利而出局。
2013年2月，亞歷山大·伊帕多夫喺土耳其國際象棋錦標賽攞咗季軍。同年9月喺伊兹米特舉辦嘅世界青年國際象棋錦標賽入面，雖然佢喺總分13分嘅比賽攞咗10.5分，但因為比余泱漪少咗0.5分而攞咗亞軍。2014、2015年喺土耳其攞咗國際象棋冠軍。
乳糖消化不良，或稱乳糖不耐症，係一種由於細路仔斷奶之後乳糖水解酶基因唔再表達而引起嘅一種消化不良。乳糖不耐症並唔係一種病。之不過，基因突變可以令到乳糖水解酶基因喺細路仔斷奶之後重可以繼續表達出乳糖水解酶嚟到分解乳糖 。
乳糖不耐症唔會傳染，不過就喺大人當中好普遍，差唔多有六成半嘅大人喺斷奶後，乳糖水解酶基因嘅表達能力有唔同程度嘅降低。之不過，乳糖不耐症喺唔同嘅民族或者人種當中出現嘅百分比有好大差異。有超過九成比嘅東亞人有乳糖不耐症，而喺一尐歐洲國家，得一成左右嘅人有乳糖不耐症。
乳糖不耐症嘅好多症狀都係同腸有喇唥嘅，飲咗有乳糖嘅飲品之後好快就會發作，大約係半粒鐘到兩粒鐘咁上下。攝入咗嘅乳糖越多就會越唔舒服，而佢哋攝入少少乳糖一般都唔會出事，具體情況因人而異。例如日本人雖然好多都有乳糖不耐症，但係大部份人飲咗200ml都冇事。
乳糖不耐症係由乳糖水解酶基因嘅正常關閉所引起。至於呢個基因關閉嘅機理目前都未研究清楚。乳糖水解酶基因一關閉，小腸就會無咗乳糖水解脢嘅分泌。因為乳糖水解酶係用來將乳糖分解成葡萄糖同埋半乳糖嘅一種酶，無咗佢就無辦法消化乳糖。
乳糖一直去到大腸嗰度都未經過分解，噉大腸度尐細菌就會將部分乳糖發酵成乳酸，同時產生二氧化碳、甲烷同埋氫氣，所以有乳糖不耐症嘅人飲牛奶會放屁。而嗰尐未經分解嘅乳糖同埋其它未畀大小腸吸收嘅分子喺腸度積聚，濃度好高，因此尐水就會由毛細血管扯晒入條腸度，噉就會肚屙喇。
乳糖不耐症嘅發作通常好早，一般細路哥斷奶之後就會有消化唔到牛奶嘅現象。由兩到三歲開始，乳糖水解酶嘅表達數量就開始逐步降低，整個過程可能持續五到十年先至完成。因為噉，乳糖不耐症喺青少年同成年人入邊最普遍。
乳糖不耐症到而家為止都未有最徹底嘅醫法，不過只要一戒咗有乳糖成份嘅飲食，相關嘅症狀就自然會無咗。之不過，牛奶入邊嘅鈣質係唔少得嘅，有乳糖不耐症嘅人可以飲市面上嘅唔含乳糖嘅牛奶，又或者透過其它嘅飲食嚟補充鈣質。
雖然免咗含有乳糖嘅飲食能夠緩解所有由乳糖不耐症引起嘅症狀。之不過，飲少咗牛奶可能會引起缺鈣，因為牛奶係鈣質嘅主要來源。鈣係維持生命唔少得嘅一樣嘢，因為鈣牽涉到神經傳遞素嘅釋放，肌肉嘅收縮，重有骨嘅結構。
法利賽人祈禱嘅內容都係事實，亦都以感謝神開始，但係佢祈禱嘅態度卻係錯誤嘅，因為佢沾沾自喜，自以為義。佢並冇感到自己唔配得，反而係噉大讚自己嘅好行為，佢認為上帝必定會因為佢所行嘅美德而稱佢為義。稅吏祈禱嘅態度同言語，卻同法利賽人成為對比。
呢種噴霧成日用喺罰球入面，球證喺搞緊罰球嗰陣用呢種噴霧，喺要褪後嘅位噴條白界出嚟，唔畀啲人牆向前過界，而呢條界喺噴咗出嚟之後嘅45秒就冇咗，唔會喺球場留低任何痕跡。而且呢隻裝備細到可以掛喺球證條腰度，重唔影響判決，而且呢種泡沫係冇毒嘅。
《戲棚》係香港導演卓翔嘅作品，由西九文化區戲曲中心委約製作，喺韓國DMZ國際紀錄片影展2019作世界首映，獲提名「第56屆金馬獎」最佳紀錄片同「第39屆香港電影金像獎」新晉導演，同時榮獲「第十二屆香港電影導演會年度大獎」執委會特別獎同獲選為「第26屆香港電影評論學會大獎」年度推薦電影。
一座座以竹竿搭建而成嘅臨時劇場，每年都會出現喺香港唔同嘅角落，漁村、鄉鎮、小島以至市區都有佢哋嘅築跡。呢個早喺一百五十年前已經出現嘅文化場所，係香港獨有保存嘅非物質文化遺產，集結戲棚搭建技藝、民間風俗同戲曲藝術於一身。
報販霞姐被殺案係香港一單謀殺案。1999年9月22號清晨，喺香港深水埗，女報販何慧霞因為代表區內報販向《東方日報》嘅發行商拒絕強行增加訂紙，俾三名兇徒亂刀斬死。案發後，刀手三人同發行商兩人先後被判終身監禁。
1999年，東方報業集團正促銷旗下報章《東方日報》及《太陽報》，要求報販增加訂購報紙嘅數目，但惹來何惠霞等長沙灣、深水埗區報販不滿，拒絕要求，為此何惠霞同《東方日報》區域發行商青匯書報社有限公司蔡偉強商討「退回賣剩報紙」機制。
根據《明報》及《蘋果日報》2006年12月嘅報導，死者丈夫劉炳新憶述事件，「以前我哋報販每日要幾多數量就打畀青匯，青匯平時第二日就會送……今次青匯有個負責人向我太太講，因為《東方日報》要促銷，所以本身訂100份要收多50份，而多出嘅50份都要畀錢，畀足150份。
」劉又指出，無論最終額外加嘅報紙賣唔賣得出，發行商都唔會回收。佢於是應老婆要求致電《東方日報》，對方負責人話會將事件記錄落來，不過劉之後並無收到《東方日報》嘅電話。劉表示，由於發生呢次無理加紙事件，深水埗區報販成立咗「報販零售業工會」，老婆喺工會做司庫。
案發前10日，即係1999年9月12號，劉氏夫婦及其他報販首次同青匯代表，商討訂紙嘅新制度，但會面並無成果。霞姐喺3日後同區內報販會面，一致反對青匯無理加紙，並安排由霞姐向青匯以及《東方日報》總發行商「青揚」表達有關報販嘅不滿。
根據《蘋果日報》喺2006年12月28號嘅法庭報導，法庭上控方證人嘅口供指出，1999年9月22號清晨大約5點15分，酒樓看更致電死者丈夫劉炳新，劉即刻趕去報紙檔，「我見到我太太坐喺樓梯，滿身鮮血，地下好多血，有個差人正為佢急救……然後我撲向我老婆嗰度，要差人快啲叫救護車。
4名被告喺警誡之下都承認涉案。首被告盧漢興話，受《東方日報》區域發行商青匯書報社有限公司負責人蔡偉強指使「教訓」霞姐，第二被告李祖明及第三被告林自力都聲稱只負責睇水，而第四被告梁志鴻就負責施襲，另有一名男子連宗偉負責揸車。
2007年3月22號中午，六男一女組成嘅陪審團開始退庭商議，至到3月25號下晝5點15分，陪審團一致裁定盧漢興、李祖名、梁志鴻謀殺罪名成立，26號被判處終身監禁，林自力誤殺罪名成立判處監禁12年。主審法官包鍾倩薇指出，佢哋背後必定另有主腦，要求佢哋供出，或有機會獲得減刑或假釋。
2010年6月，警方根據被定罪刀手等人嘅口供，拘捕兩名涉嫌主腦吳錫基及蔡偉強，2011年11月喺高等法院提堂。2012年5月30號，兩名被告吳錫基及蔡偉強謀殺罪名成立，喺高等法院俾法官貝珊判以終身監禁。
陳彼得，係香港南亞裔男演員，澳門出世，5歲到香港，曾經做過木工、跟車等工作，2008年開始做演員，出道作係電影《機動部隊─伙伴》，其他比較出名電影演出包括《十年》、《一念無明》、《春嬌救志明》噉。佢細佬陳振華亦係演員。
第 n 個士的數，表示為 Cabtaxi，定義為能夠以 n 種方法寫成兩個或正或負或零嘅立方數之和嘅正整數中最細者。佢嘅名同士的無任何關係，而係嚟自的士數嘅掉轉寫。對任何嘅 n，咁嘅數都存在，因為的士數對所有嘅 n 都存在。
岑寧童，係香港女藝人，工作主要係做副導演，亦有幕前演出。佢阿爸阿媽係資深製作人岑建勳同前港姐冠軍謝寧，而歌手岑寧兒係佢同父異母嘅家姐。岑寧童曾經喺紐約修讀電影課程，之後去台灣參與幕前幕後工作，後返港自由身演出多個廣告拍攝，亦係ViuTV《理想國》嘅副導演，其後跟隨杜琪峰繼續其導演組工作。
民間療法通常噉叫做民俗療法，係一種替代醫療嘅方式。事實上喺幾千年前嘅中國，就有方士炮製丹藥令人長生不死。不過喺現代醫學嘅角度嚟睇，好難有證據話佢係百分百有效。譬如醫館入面嘅跌打醫師，成日幫人客解決五勞七傷嘅問題。
呢次罷免係由於時代力量黃國昌選前冇透露支持同性婚姻，選後就支持同性婚姻法例修訂，遭到反同性婚姻團體同北北基安定力量聯盟發起罷免。亦係《公職人員選舉罷免法》新制實施之後第一次舉行。根據《公職人員選舉罷免法》規定，罷免案要過關，除咗同意罷免票要多過唔同意罷免票之外，重要有超過四分一嘅選民投同意罷免票先過關，而黃國昌所屬嘅新北市第十二選區，加埋有廿五萬五千五百五十一人，一定要有六萬三千八百八十八張同意票罷免案先會過關。
跳變沿係指數字電路裏便一種壁狀波形，係喺極短時間之內、由一個平穩狀態切換到遞個平穩狀態而形成嘅。根據信號值嘅前後高低變化可以有升跳變沿、降跳變沿之分。有啲集成電子元件會接受跳變沿嚟作為接續運算嘅條件。
何浩源係香港男演員，香港演藝學院出身，1990年代參演過唔少無綫電視劇集同電影，多數都係演奸角，出名角色有1994年電視劇《射鵰英雄傳》嘅哲別，到2000年代初期息影。2019年佢復出幫ViuTV拍單元劇《黑市》。
天啟大爆炸，又叫王恭廠大爆炸，係發生喺大明天啟六年五月初六日一件怪事，嗰陣喺北京王恭廠嗰頭發生咗一次巨大爆炸，兩萬幾人唔係死就係傷，而所有死者全部都係赤裸，所有衫褲、銀錢、器皿都飛晒去昌平閱武場或者喺西山上同東北郊區，但爆炸中心就無任何嘢燒過。
鳳皇元年農曆八月，孫皓召步闡做繞帳督，不過步闡反而驚咗唔肯應，因爲佢哋步家不溜守開西陵，忽然間召佢離開，諗係咪佢失職，又驚去咗會出事，於是守住西陵唔走，重向晉國投降埋添。爲咗表示誠意，佢派自己嘅侄仔步璣同步璿去洛陽做人質，於是晉國委任步闡做都督西陵諸軍事、衛將軍，儀同三司，兼任侍中、交州牧，封做宜都公。
孫皓聽到步闡降晉，即刻派陸抗討伐佢，於是晉國派羊祜、楊肇去救步闡。初時西陵因爲地勢險固、糧穀充足，啲人試住去打但打唔落，於是啲人聽陸抗話圍死佢哋。之後步闡嘅救兵到，陸抗落計打退咗羊祜、楊肇，最後步闡卒之撐唔住，西陵攻陷咗。
Toshl，原名出山 利三，係日本搖滾唱作人、X JAPAN嘅主唱，血型係A型，X時代花名係『TOSHIくん』，2010年2月，藝名由「TOSHI」改成「Toshl」。1997年因為俾邪教「HOME OF HEART 」洗腦而退出X JAPAN，導致樂團解散，喺2007年重組X JAPAN，2009年成功脫離邪教。
1997年，喺邪教組織HOME OF HEART嘅洗腦下，同屋企人同團員愈嚟愈疏遠同分歧，最終主動退團，X JAPAN 因為無可以取代到Toshl嘅主唱而解散。之後佢開始經歷長達12年嘅洗腦，直到2009年先完全脫離到，重搞到要申請破產。
火影忍者係日本漫畫家岸本齊史嘅少年漫畫作品，由1999年出到2014年，以主角渦卷鳴門同內輪佐助友情牽絆做主線，各個後生一脫忍者嘅歷練做支線，忍村內外明爭暗鬥兼反派內輪帶人嘅「無限月讀計劃」做背景，貫穿故事脈絡。
譚錦球係香港親中陣營嘅支持者，2020年5月，佢以政商界人士參與一份聯署，支持北京未經諮詢或香港人同意而強行訂立，同時惹嚟泛民主派一致負評嘅《香港國安法》，但係有關聯署之後被踢爆老作，其中名單上嘅張寶華、徐熙媛、李巧靈同蔣志光矢口否認參與聯署，而陳汝騫就响2019年離世。
沙田運動場，舊稱源禾路運動場，香港運動場之一，喺沙田源禾路十八號，臨近城門河，隔馬路為禾輋邨，英文叫Sha Tin Sports Ground。行政上歸沙田區。設施有運動場、草地球場，以及十一人草地足球場。
蘆洪市河全長80公里，有大細支流15條，流域面積1070平方公里，多年平均徑流量6.3億立方米，平均流量19.89秒立米。自然落差204米，水能理論蘊藏量一萬千瓦，平均坡降2.2%。流域內地勢西北高、東南低，山地面積佔40%，伍家橋以上係山區，以下係山丘平坦區，沿河有啲平地，尤其蘆洪市以下啲地比較平坦，係農耕區。
李國永，香港學生，2020年喺香港反送中運動入面因為和你Lunch嘅示威活動而出名，開設有「Lunch哥的抗爭生涯」Facebook專頁同埋以「Lunch哥星級抗爭團隊」嘅名義組織活動。但係之後畀人揭露咗一啲負面新聞，加上一啲爭議性言行，令一啲民主派人士同埋反送中運動嘅示威者都對佢持負面態度，畀一啲網民話佢「玩膠」。
李國永廣為人知嘅政治參與，係佢喺香港反送中運動嘅參與。其中喺呢場運動入面，有人發起和你Lunch行動。呢樣行動後嚟式微，但李國永仍然參與其中，後來就獲得「lunch哥」嘅封號。佢形容自己曾經係港豬，但係睇到無數示威者被香港政府、警察用暴力手法應對，覺得睇唔過眼所以要走出嚟。
不過，佢曾經被指唔尊重，其他抗爭者騷擾女抗爭者等。佢亦承認曾經試過向對象發送性器官嘅照片。另外，佢亦曾經作出一啲被指係尋找他人關注，同親中派友好嘅行為，民主派區議員張秀賢同王進洋都先後呼籲Unlike 佢個 Facebook頁。
喺反送中運動入面，有人發起和你Lunch行動。呢樣行動後嚟式微，但李國永仍然參與其中，後來就獲得「lunch哥」嘅封號。佢又曾經喺陳彥霖案審訊期間，向當時被一啲人指喺「假老母、戲子」嘅陳母何姵誼舉中指同埋以粗口辱罵，後來仲被控因而非法集結。
喺12港人案入面，十二個曾經參與反送中運動嘅港人喺2020年8月23號喺香港水域被中國海警越境捉走，之後一路被禁錮喺深圳鹽田看守所嘅事件。等候去到開審個陣，佢喺自己嘅 Facebook Page 開設有獎問答遊戲，叫網民估下判刑，仲話估中嘅話可以獲得佢嘅簽名一個，價值一億港元。
李國永喺2020年12月28號喺自己Facebook專頁聲稱自己北上深圳聲援12港人，又吹水話自己「成功申請用緊急情況豁免14日檢疫」，之後又上傳喺海底撈食嘢嘅相。由於當時關口仲未解封，而且嗰張海底撈相畀人發現係網上圖片，所以李國永畀網民批評佢講大話。
市民對李國永嘅評價有兩極化，有網民覺得佢嘅行為「膠化」抗爭，經常做啲好唔理智或者有爭議性嘅行為，對抗爭毫無幫助之餘，仲矮化抗爭者，部份網民甚至以「白卡仔」嚟形容佢。但係亦有部分網民覺得佢即使孤身一人仍堅持抗爭，敢於為唔公義發聲，值得欣賞。
唔少政治人物亦對曾對李國永作出評論。前香港眾志秘書長黃之鋒曾經喺Facebook批評佢部份行為，例如向警方請願並握手一舉好費解，前中大學生會會長岑敖暉亦指佢行為好嘔心，時事評論人健吾亦批評李經常成日講大話，較適合做立法會議員。
但係亦有政治人物持相反意見，認為錯嘅唔喺李國永身上。熱血公民主席鄭松泰曾經喺Facebook發文斥責批評者係「欺凌弱勢社群」，應用行動感化、教育對方，而唔係割蓆、二次欺凌，副主席鄭錦滿亦將矛頭指向《蘋果日報》、《立場新聞》等傳媒機構，認為佢嘅「左膠」行為係傳媒縱容而成。
李國永被指喺2020年8月一宗死因聆訊休庭時，喺法院出面以粗口辱罵證人，俾律政司加控刑事藐視法庭罪，案件2021年4月12號喺香港高等法院提訊。由於李國永法援申請被拒，無律師代表，但係佢將就法援署嘅決定提出上訴，申請將本案押後再訊。
神召神學院，始創於1947年嘅廣州怡樂村，馬理信牧師早年來到中國宣教，得到年青宣教士微勞士嘅幫助，1939年喺清遠白灣開辦「明德聖經學校」，成為日後神召神學院嘅雛形。戰後馬理信牧師重返中國，喺1947年將聖經學校搬到廣州怡樂村，學校正式定名為「神召聖經學院」，馬牧師就擔任學院第一任院長。
2002年，學院同發展商合作，由原來嘅沙田遷去屯門虎地，喺嶺南大學附近起新嘅院舍。過去神召神學院隸屬於美國同加拿大兩地神召總會，但係喺搬去香港之後，美加神召總會決定將學院嘅業權移交畀香港教會。2002年神召事工有限公司 成立，正式從美加差會手上接管學院，1983年改名做「神召神學院」。
喺宋朝時，呢度重係兩個海拔7米倒，重黐埋一齊嘅山仔。啲人就話佢係「菖蒲二墩」。東南邊有條河流佢珠江度。嗰時，陳氏祖先陳公就先揀菖墩入面有山有水嗰度嚟起屋開村。之後就發展到幾十戶，重向官府申請加入圖甲，改名嗌「永泰鄉陳公村」。
但陳姓人口到咗清朝時都冇咩發展噉，後嚟風水先生就話咗下，將個村搬去石牌墩度。根據《石牌村志》話，新慶村陳姓之前係住喺而家增城區嘅新塘沙村入面。喺明朝嗰陣，陳嘉猷就喺陳坊度搬咗過嚟，就冇話喺冼村度搬過嚟。
宋朝之後，陳公遷入冼村之後，羅氏祖先羅達合住喺冼村。但羅姓人口好似冇乜人噉。到咗2007年，冼村入面凈係得卅幾人姓羅嘅。之前重住過古姓同邱姓嘅人，但係姓古嘅到咗中華人民共和國成立咗無耐就得返一家到就冇後人喇。
高思博，中華民國政治人物，美國佐治·華盛頓大學法學博士，曾任中華民國第六屆立法委員，立委連任失利後擔任蒙藏委員會委員長兼行政院政務委員直至2011年初內閣改組。高思博而家係世新大學副教授、孫文學校府城分院院長。
2008年5月20號，高思博出任馬英九政府劉兆玄內閣嘅政務委員兼任蒙藏委員會委員長，喺2011年臺南市第四選舉區立法委員缺額補選時，因同時任青輔會主委王昱婷都係喺2008年以少少差距落選立委嘅閣員，而被媒體視為呼聲極高嘅黑馬人選，但由於兩人都係極為倉促地被時任國民黨秘書長嘅金溥聰臨時諮詢，經兩人雙雙婉拒後，據聞引發金溥聰嘅高度不滿，王昱婷更因此憤而請辭，呢亦被視為兩人嘅2011年2月內閣改組後遭去職嘅主要原因。
2017年9月9號，高思博再次連任國民黨中央委員，被視為可能代表國民黨參選2018年台南市長嘅黑馬。對於2018年嘅六都選舉，高思博喺接受媒體採訪時表示，若國民黨需要佢，佢願意承擔，連曾任台南縣長、台灣省議會議長嘅阿爸高育仁都僅表示唔贊成個仔參選。
2018年9月14號，高思博以「吃月餅、殺韃子」宣稱「起義」嘅說法，黃偉哲發言人賴惠員表示，高思博先生曾經喺馬政府時期擔任過「蒙藏委員會委員長」，今日卻以「殺韃子」為號召，唔只缺乏民主素養，而且恐有種族歧視嘅嫌疑，希望佢可以收返呢句話。
但係佢哋考慮到病毒冇乜可能接觸到當地啲老坑同體弱人士而冇採取到封島措施。從2020年3月16號開始，由於感染個案接近二百單，國內冚唪唥大中小學都要停課兼唔畀出現超過100人嘅聚集活動。不過嗰時一直未出現死亡個案，直到3月17號出現第一單感染武漢肺炎嘅死亡個案，嗰時有位40歲澳洲籍嘅市民同心抱嚟冰島玩時感染武漢肺炎直接瓜佬嚫。
用普通話教授中文科，簡稱「普教中」，廣義上屬於中國地方語言教學範疇，係香港特別行政區政府同語文教育及研究常務委員會嘅推廣普通話政策，提倡以普通話取代粵語作爲中國語文科嘅主要教學語言，取代以粵語爲主嘅母語教學。
語常會由2008年起推出《協助香港中、小學推行「以普通話教授中國語文科」計劃》，撥款資助學校推行普教中。喺語常會推出撥款計劃利誘之下，普教中學校嘅數量先至逐步上升。政府執意強行，花費巨額喺學校撥款、評估同調查上面。
由於教學成效存疑，香港教育局網頁亦都曾經承認「目前仍未有確實證據，證明以普通話學習中國語文的學生的一般中文能力會有所改善。其中兩項研究發現，以普通話學習的學生的中文能力，與以廣東話學習的學生並無分別，甚或表現更差。
自從1997年香港主權移交之後，香港政府就以培育市民兩文三語能力作爲最主要嘅語文教育政策，中文包括粵語同普通話，都係學校課程嘅學習領域，而且中文課程教育改革一直成爲教育局嘅重點。早喺1999年，香港課程發展議會喺《香港學校課程嘅整體檢視報告》提出，要「在整體的中國語文課程中加入普通話的學習元素，並以『用普通話教中文』爲遠程目標。
」。但係喺當時環境度，要實行普教中有困難，所以並唔普及。2003年，語文教育及研究常務委員會發表《語文教育檢討總結報告》，贊成香港課程發展議會嘅長遠展望，但同時強調應該進一步了解學校成功轉用教學語言嘅所需條件，防止造成負面後果之後，先至就全港學校採用普通話作爲中文科嘅教學語言製訂明確嘅政策同推行時間表。
香港主權移交後其中一項重要嘅語文教育政策改變係由以往嘅英語教學，轉變爲母語教學，即係用粵語嚟教授中國語文科同埋各個主要科目，只係保留番百幾間中學實行英語教學，稱爲英文中學。不過，有啲教育界人士同學者認爲普通話教授中文科有優點，大多數支持「普教中」嘅人都認爲「普教中」一大優點係可以做到言文一致，即係口語就係普通話，書面語就係現代白話文，「普教中」可以令「聽、講、讀、寫」統一起嚟，減少俚語入文，減少受「粵語方言」、詞彙同語法影響，等學生掌握好「現代漢語」，行文更加流暢，提升學生書面語表達能力同普通話能力。
而且現今中港交流日趨頻繁，同內地交往一定要講普通話，喺呢啲情況下，普教中支持者認爲普教中好重要。其次，支持者亦都認爲普教中可以建立國民身份認同，主張學習中國大陸嘅「規範語言」甚至做埋學習媒介語語，都係必然嘅事，可以加強國民身份認同，建立國家意識噉話喎。
相反，粵教中支持者就認爲粵語對學習中文嘅好處有唔少，例如教授古代經典同文言文會比較押韻或者保留多啲古代漢語嘅特色，學生容易吸收。而香港一直用粵語嚟到做社會主導語言，喺缺乏社會實踐嘅情況，突然全面推行普教中，並唔可行，喺未有完善配套之下推行計劃，亦會帶嚟隱憂同局限，例如實行普教中時係咪有足夠具備普通話資格、通過語文基準試嘅教師，仲有欠缺配合普教中嘅教師培訓課程、欠缺適當嘅普教中教材等等問題。
而且，尤其係十歲以下嘅學童，以日常生活學習為主，如果喺小學階段就施行「普教中」，唔識普通話嘅家長會無從入手，減少家庭教育，仲可能降低小朋友嘅閱讀理解能力。香港大學中文教育研究中心總監謝錫金進一步指出，目前香港中文教科書都用標準中文書寫，亦可以用廣東話朗讀。
無論係對於中學定係小學學生，都冇研究數據證明以普通話學習中文可以改善寫作。如果要學生學好普通話，只要好好用課堂時間嘅10分鐘去讀，然後畀學生光碟返屋企聽，噉學生嘅粵語同普通話都可以好好，唔使作為教學語言。
根據港語學普教中學校資料庫Wayback Machine嘅版面存檔備份，全港有超過71%小學設普教中班別，當中有25%嘅學校已全面推行普教中。中學方面，約有25%中學設普教中班別。港語學指小六級全面推行普教中者從2014/15學年嘅161間下跌至2016/17年嘅148間。
文中指廣東話「非法定語言」，又指中國法定語言係普通話，引起好多港人不滿甚至憤怒，關注普通話教學嘅組織「港語學」就呢件事，以「粵語中文」去信時任教育局局長吳克儉，指出「喺語言學上大家視粵語爲語言，廣東話係粵語嘅標準語，定性爲『方言』有矮化粵語之嫌」，促請教育局澄清點解廣東話唔係法定語言。